આ પરિષદનું વર્ણન સદ્‍ગત મામાસાહેબ ફડકેએ ‘મારી જીવનકથા’માં કર્યું છે. તેઓ પુસ્તકમાં લખે છે કે ટિળક મહારાજ પોણો કલાક મોડા પડેલા એવું બધે લખેલું છે તે ખોટું છે. ‘હું એમને જોડે જ હતો. મારું જ સાચું છે.’ (સાર એટલો કે ટિળક મહારાજ પંદર મિનિટ મોડા પડ્યા હતા, પણ મોડા જરૂર પડ્યા હતા.) ગાંધીજીએ અનેક માનવપુષ્પો ઉગાડ્યાં, તેમાં એક સુગંધીદાર પુષ્પ તે મામાસાહેબ ફડકે. મામાસાહેબ લખે છે કે, મહાદેવભાઈ પણ પરિષદમાં આવેલા. ત્યાંથી જ તેઓ ગાંધીજી સાથે ચંપારણ ગયેલા. ત્રીજે દિવસે સામાજિક પરિષદ થઈ. અસ્પૃશ્યતા નિવારણના ઠરાવ પર ગાંધીજી ફક્ત એટલું જ બોલ્યા કે : ‘અસ્પૂશ્યતા નિવારણની બાબતમાં મારાથી જે કંઈ થોડું થાય તે કર્યા કરું છું. મારા વિગતવાર વિચારો જેને જાણવા હોય તે સાંજે ભંગીવાસમાં હું જવાનો છું ત્યાં સાંભળવા આવે.’ (હરિજન શબ્દ તે વખતે પ્રચલિત થયો ન હતો.)